የኢትዮ ጂቡቲ ዋና መንገድ ቢከፈትም ሥጋቶች እንዳሉ ተጠቆመ
ከቀናት በፊት በአፋር ክልል በሚገኙ ቀበሌዎች ባገረሸው ግጭት ሳቢያ የኢትዮ ጂቡቲ ዋና መንገድን ጨምሮ፣ ከክልሉ ወደ ተለያዩ የአገሪቱ ክፍሎች የሚያቀኑ መንገዶች ለቀናት ተዘግተው ቢከፈቱም አሁንም ሥጋቶች እንዳሉ ታወቀ፡፡መንገዶቹ የተዘጉት በአፋርና በኢሳ ተወላጆች መካከል በተፈጠረ ግጭት ምክንያት መሆኑን የሪፖርተር ምንጮች ገልጸዋል፡፡በተለይ አንድ የአፋር ተወላጅ ከቀናት በፊት በመገደሉ ሳቢያ፣ ወጣቶች በተቃውሞ ከእሑድ ጥር 5 ቀን 2011 ዓ.ም. ጀምሮ የኢትዮ ጂቡቲን የመኪናና የባቡር መንገዶች ዘግተው ነበር፡፡እስከ ሰኞ ጥር 6 ቀን 2011 ዓ.ም. ከቀትር በኋላ ድረስ ዝግ የነበረው ዋናው መንገድ የተከፈተ ሲሆን፣ የክልሉ ወጣቶች በንብረትም ሆነ በሰው ላይ ጉዳት አለማድረሳቸው ተጠቁሟል፡፡ከዚህ ቀደም በአፋርና በኢሳ አርብቶ አደሮች መካከል በግጦሽ ምክንያት ግጭቶች የነበሩ ቢሆንም፣ በተከታታይ ሳምንታት እየተከሰቱ ያሉት ግጭቶች ግን ገዘፍ ያሉና ባህሪያቸው የተለየ መሆኑን የአካባቢው ነዋሪዎች ተናግረዋል፡፡ከዚህ ቀደም ተመሳሳይ ግጭቶች ተከስተው እንደነበር መዘገባችን ይታወሳል፡፡ በተለይ በታኅሳስ 15 ቀን 2011 ዓ.ም. ግጭት አራት ሰዎች ሞተው 13 ያህሉ ደግሞ ቆስለው ነበር፡፡ከቅርብ ጊዜ ወዲህ እየተከሰቱ ያሉ ግጭቶች በዋናነት በአፋር ክልል ከዓመታት በፊት እንዲካለሉ በተደረጉ ሦስት ቀበሌዎች ማለትም ቡንዳፎኦ፣ አዳይቱና ገዳማይቱ ላይ በተነሳ የይገባኛል ጥያቄ ምክንያት መሆኑ ይነገራል፡፡ ‹‹እነዚህ ቀበሌዎች በዋናነት የኢሳ ብሔረሰብ የሚኖርባቸው ቀበሌዎች ሲሆኑ፣ አሁን ግን የቀበሌዎቹ ነዋሪዎች ወደ ሶማሌ ክልል መካለል አለብን የሚል ጥያቄ በማንሳታቸው ነው ግጭት የተቀሰቀሰው፤››  ሲሉ የቡንዳፎኦ ቀበሌ የግብርና ኃላፊ አቶ አብዲ ቡ ለሪፖርተር ተናግረዋል፡፡በዚህ ሳቢያም ግጭቶች ማገርሸታቸውንና ሰዎችም በየጊዜው እንደሚገደሉ የሪፖርተር ምንጮች ይገልጻሉ፡፡መንገዶች በመዘጋታቸው ምክንያት የመከላከያ ሠራዊት ሰኞ ጥር 6 ቀን 2011 ዓ.ም. ጣልቃ መግባቱን፣ ወጣቶችም ከአገር ሽማግሌዎችና ከክልሉ ባለሥልጣናት ጋር ውይይት ማድረጋቸውን ለማወቅ ተችሏል፡፡አሁንም ውጥረቱ ባለመርገቡ በአፋር ክልል ልዩ ኃይልና በታጠቁ የኢሳ ሚሊሻዎች መካከል የተኩስ ልውውጥ እንዳለ ለማወቅ ተችሏል፡፡‹‹የሦስቱ ቀበሌዎች ጉዳይ ከዚህ ቀደም በችኮላ የተወሰነ በመሆኑ ጊዜውን ጠብቆ የፈነዳ ቦምብ ነው፤›› ሲሉ አንድ የሶማሌ ክልል መንግሥት ኃላፊ ለሪፖርተር ገልጸዋል፡፡ግጭቶች ለማርገብ በተደረገ ውይይት በ15 ቀናት ውስጥ ለቀረቡት ጥያቄዎች መልስ ለመስጠት ለወጣቶቹ ቢነገርም፣ በተለያዩ ቀበሌዎች ውስጥ ግጭቶች መኖራቸውን ለማወቅ ተችሏል፡፡ ይህም ሥጋቶች መኖራቸውን ያሳያል ተብሏል፡፡